
讞讜诇讬谉 拽讚 注"讗 - 驻讬专讜砖 砖讟讬讬谞讝诇抓

讜讚讬谉 谞讜住祝: 讻诇 讛谞讜讚专 砖诇讗 讬讗讻诇 诪谉 讛讘砖专, 讛专讬讛讜 讗住讜专 讘讗讻讬诇转 讘砖专 讘讛诪讛 讞讬讛 讜注讜祝, 讜讗讜诇诐 讛专讬讛讜 诪讜转专 讘讗讻讬诇转 讘砖专 讚讙讬诐 讜讞讙讘讬诐, 砖讗讬谉 讗诇讛 谞讻诇诇讬诐 讘诇砖讜谉 谞讚专讜.


讗 讙诪专讗 砖谞讬谞讜 讘诪砖谞转谞讜 讻讬 讻诇 讘砖专 讗住讜专 诇讘砖诇讜 讘讞诇讘, 讜讘讻诇诇 讛讘砖专 讛专讬讛讜 讘砖专 讘讛诪讛 讞讬讛 讜注讜祝. 讜讚谞讬诐 讘讚讘专: 诪转讜讱 砖诇讗 讛讘讞讬谞讛 讛诪砖谞讛 讘讬谉 讘砖专 讘讛诪讛 讜讞讬讛 诇讘讬谉 讘砖专 注讜祝, 讛讗 [讛专讬] 诪讻讗谉 谞住讬拽 讻讬 讘砖专 注讜祝 讗住讜专 讘讘讬砖讜诇 讘讞诇讘 诪讚讗讜专讬讬转讗 [诪谉 讛转讜专讛], 讻讚专讱 砖讗住讜专 讘砖专 讛讘讛诪讛. 讜诪注转讛 讬砖 诇砖讗讜诇: 讻诪讗谉 [讻砖讬讟转 诪讬] 讛讬讗 诪砖谞转谞讜? 砖诇讗 讻砖讬讟转 专' 注拽讬讘讗, 讚讗讬 [砖讗诐] 讛讬讗 讻砖讬讟转 专' 注拽讬讘讗, 讛讗诪专 [讛专讬 讗诪专] 讻讬 讗讬住讜专 讘砖专 讞讬讛 讜注讜祝 讘讞诇讘 讗讬谞讜 诪谉 讛转讜专讛.


讜讗讜诇诐 讗讬诪讗 住讬驻讗 [讗诪讜专 讗转 住讜祝 讛诪砖谞讛] 砖砖谞讬谞讜 讘讛: 讛谞讜讚专 诪谉 讛讘砖专 鈥� 讛专讬讛讜 诪讜转专 讘讘砖专 讚讙讬诐 讜讞讙讘讬诐, 讜诪讻讗谉 谞讚讬讬拽: 讚讜讜拽讗 讘讘砖专 讚讙讬诐 讜讞讙讘讬诐 讛讜讗 诪讜转专, 讛讗 [讛专讬] 砖讘讘砖专 注讜祝 讛专讬讛讜 讗住讜专 鈥� 讜诪注转讛 讗转讗谉 [讛讙注谞讜] 诇砖讬讟转 专' 注拽讬讘讗, 砖讻谉 讗诪专 专' 注拽讬讘讗 讻讬 讻诇 诪讬诇讬 讚诪讬诪诇讬讱 注诇讬讛 [讚讘专 砖讗讬谉 讘专讜专讛 讘讜 讻讜讜谞转 讚讘专讬 讛诪砖诇讞, 讜诇讻讱 谞诪诇讱 注诇讬讜] 讛砖诇讬讞 鈥� 讘专 诪讬谞讬讛 [讘谉 诪讬谞讜] 讛讜讗 讝讛. 讜诪讛 注谞讬谞讜?


讚转谞讬讗 [砖讻谉 砖谞讜讬讛 讘专讬讬转讗] 讘讚讬谞讜 砖诇 讛谞讜讚专 砖诇讗 诇讗讻讜诇 诪谉 讛讬专拽, 砖诪讜转专 讘讗讻讬诇转 讚诇讜注讬谉, 砖讻谉 讗讬谉 讛讚诇讜注讬诐 讘讻诇诇 讬专拽. 讜讗讬诇讜 专' 注拽讬讘讗 讗讜住专 讗讻讬诇转 讚诇讜注讬诐, 砖讗祝 讗诇讛 诇讚注转讜 讘讻诇诇 诇砖讜谉 讛谞讚专. 讗诪专讜 诇讜 讞讻诪讬诐 诇专' 注拽讬讘讗 讘转诪讬讛讛: 讜讛诇讗 讚讘专 诪爪讜讬 讛讜讗 砖讗讜诪专 讗讚诐 诇砖诇讜讞讜 "拽讞 (拽谞讛) 诇谞讜 讬专拽", 讜讛讜讗 讛砖诇讬讞 讞讜讝专 讜讗讜诪专 诇诪砖诇讞: "诇讗 诪爪讗转讬 讗诇讗 讚诇讜注讬谉", 讛专讬 砖讚诇讜注讬诐 讗讬谞诐 讘讻诇诇 讬专拽!


讗诪专 诇讛谉 专' 注拽讬讘讗 诇讞讻诪讬诐: 讻谉 讛讚讘专, 讜讚讜讜拽讗 诪讻讗谉 讬砖 诇讛讜讻讬讞 讻砖讬讟转讬, 砖讛专讬 讻诇讜诐 (讛讗诐) 讗讜诪专 讛砖诇讬讞 砖谞砖诇讞 诇拽谞讜转 讬专拽 "诇讗 诪爪讗转讬 讗诇讗 拽讟谞讬转?!" 讗诇讗 诪注转讛 砖讗讜诪专 讛砖诇讬讞 "诇讗 诪爪讗转讬 讗诇讗 讚诇讜注讬诐" 讛专讬 讝讛 诪讜讻讬讞 砖讚诇讜注讬谉 讘讻诇诇 讬专拽, 讜诇讻谉 讛讜讗 诪转讬讬注抓 注诐 诪砖诇讞讜 讘讬讞住 诇讚诇讜注讬诐, 砖讗驻砖专 砖讻谉 讛讬转讛 讚注转 讛诪砖诇讞, 讜讗讬谉 拽讟谞讬转 讘讻诇诇 讬专拽. 讜谞诪爪讗 讗讬驻讜讗 砖专讬砖讗 [专讗砖讛, 转讞讬诇转] 讛诪砖谞讛 讛讬讗 讻砖讬讟转 专讘谞谉 [讞讻诪讬诐] 讛讞讜诇拽讬诐 注诇 专' 注拽讬讘讗, 讜讗讬诇讜 住讬驻讗 [住讜祝 讛诪砖谞讛] 讛讜讗 讻砖讬讟转 专' 注拽讬讘讗!


讗诪专 专讘 讬讜住祝: 讗讬谉 讝讜 拽讜砖讬讛, 砖讻谉 诪砖谞转谞讜 讻讜诇讛 讻砖讬讟转 专讘讬 讛讬讗, 讜谞住讬讘 诇讛 讗诇讬讘讗 讚转谞讗讬 [讜诇拽讞 讗讜转讛 诇驻讬 砖讬讟转 转谞讗讬诐 砖讜谞讬诐], 砖讻谉 讘住讜祝 讛诪砖谞讛 讘注谞讬谉 谞讚专讬诐, 住讘专 诇讛 [住讘讜专 讛讜讗] 讻专' 注拽讬讘讗, 讜讗讬诇讜 讘转讞讬诇转 讛诪砖谞讛 讘注谞讬谉 讘砖专 讘讞诇讘, 住讘专 诇讛 讻专讘谞谉 [住讘讜专 讛讜讗 讻讞讻诪讬诐].


讜讗讬诇讜 专讘 讗砖讬 讗诪专 讛住讘专 讗讞专: 讛诪砖谞讛 讻讜诇讛 讻砖讬讟转 专' 注拽讬讘讗 讛讬讗, 讜讻注讜诇讛 诪讚讘专讬 住讜祝 讛诪砖谞讛 讘注谞讬谉 谞讚专讬诐. 讜讘讗砖专 诇转讞讬诇转 讛诪砖谞讛, 讛讻讬 拽讗诪专 [讻讱 讛讜讗, 讛转谞讗, 讗讜诪专]: 讻诇 讛讘砖专 讗住讜专 诇讘砖诇 讘讞诇讘, 诪讛谉 砖讗住讜专讬诐 诪讚讘专讬 转讜专讛 (讻讘砖专 讘讛诪讛), 讜诪讛谉 砖讗讬谞诐 讗住讜专讬诐 讗诇讗 诪讚讘专讬 住讜驻专讬诐 (讻讘砖专 讞讬讛 讜注讜祝, 讜讻砖讬讟转 专' 注拽讬讘讗). 讞讜抓 诪讘砖专 讚讙讬诐 讜讞讙讘讬诐, 砖讗讬谞诐 讗住讜专讬诐 讘讘讬砖讜诇 讘讞诇讘 诇讗 诪讚讘专讬 转讜专讛 讜诇讗 诪讚讘专讬 住讜驻专讬诐.


讘 讜注讜讚 砖谞讬谞讜 讘诪砖谞转谞讜 讻讬 讗住讜专 诇讛注诇讜转 注诇 讛砖讜诇讞谉 注诐 讛讙讘讬谞讛 讗转 讻诇 住讜讙讬 讛讘砖专, 讜讘讻诇诇诐 讘砖专 注讜祝. 砖讙讝专讜 讞讻诪讬诐 砖诪讗 讬讘讜讗 诇讗讜讻诇诐 讬讞讚. 讜讘注谞讬谉 讝讛 讗诪专 专讘 讬讜住祝: 砖诪注 诪讬谞讛 [诇诪讚 诪讻讗谉] 砖讘讬砖讜诇 讜讗讻讬诇转 讘砖专 注讜祝 讘讞诇讘 讛专讬讛讜 讗讬住讜专 讚讗讜专讬讬转讗 [诪谉 讛转讜专讛], 讚讗讬 住诇拽讗 讚注转讱 讚专讘谞谉 [砖讗诐 注讜诇讛 注诇 讚注转讱 诇讜诪专 砖讛讜讗 讗讬住讜专 诪讚讘专讬 住讜驻专讬诐 讘诇讘讚, 讜诪讙讝讬专转 讞讻诪讬诐], 讛专讬 讗讻讬诇讛 砖诇 讘砖专 注讜祝 讘讞诇讘 讙讜驻讛 (注爪诪讛) 讗住讜专讛 专拽 诪砖讜诐 讙讝讬专讛, 砖诪讗 讬讘讜讗 诇讗讻讜诇 讗祝 讘砖专 讘讛诪讛 讘讞诇讘, 讜讗谞谉 谞讙讝专 [讜讗谞讜 谞讙讝讜专] 讛注诇讗讛 注诇 讛砖讜诇讞谉 砖诇 讘砖专 注讜祝 讜讙讘讬谞讛 讬讞讚, 讗讟讜 [诪砖讜诐] 讗讻讬诇讛, 讜讛诇讗 讗讬谉 讙讜讝专讬诐 讙讝讬专讛 诇讙讝讬专讛!


讜诪谞讗 转讬诪专讗 讚诇讗 讙讝专讬谞谉 [讜诪谞讬谉 讗转讛 讗讜诪专 砖讗讬谉 讗谞讜 讙讜讝专讬诐] 讙讝讬专讛 诇讙讝讬专讛? 讚转谞谉 [砖讻谉 砖谞讬谞讜 讘诪砖谞讛]: 讞诇转 讞讜爪讛 诇讗专抓

